SBO-werknemers voel paniekerig oor Julie-salarisbetalings - Solidariteit WêreldSolidariteit Wêreld
Tuis › Soldeer › SBO-werknemers voel paniekerig oor Julie-salarisbetalings
The Sunday Independent berig dat duisende werknemers van staatsbeheerde ondernemings (SBO’s) bang is dat hul salarisse nie vandeesmaand betaal gaan word nie, tensy die regering die sukkelende ondernemings met miljarde rande van belastingbetalers se geld te hulp kom.
Hoewel ondernemings soos die SA Uitsaaikorporasie (SABC), Denel en die SA Lugdiens (SAL) die finansiële krisis ligtelik afmaak, is werkersvakbonde bekommerd dat salarisse en poste geraak gaan word, en hulle het onderneem om vir hul lede te veg. Daar word berig dat die SABC ʼn kontantinspuiting van R3,2 miljard verlang, Eskom het R17 miljard nodig, terwyl die SAL R4 miljard gevra het en Denel R2,8 miljard wil hê.
Die minister van finansies, Tito Mboweni, het as korttermynoplossing voorgestel dat die regering moet ondersoek instel na die gebruik van die nasionale gebeurlikheids-reserwefonds om die sukkelende instellings te help deur middel van die Spesiale Begrotingswetsontwerp wat binne die volgende twee weke in die parlement ter tafel gelê gaan word. Pravin Gordhan, die minister van openbare ondernemings, het verlede week tydens die begrotingspos ʼn plan ter tafel gelê om die SBO’s om te keer. Hy het beklemtoon dat die direksies aanspreeklik gehou sal word vir finansiële en operasionele prestasie en die herposisionering van die organisasies.
Na ʼn dekade van wanbestuur, onbenullige fidusiêre aanspreeklikheid vir swak prestasie deur die direksie en uitvoerende bestuur, wanfinansiering wat staatskaping moontlik gemaak het, en ongebreidelde korrupsie by ons grootste SBO’s, is talle van hulle in sulke groot finansiële moeilikheid dat hulle hulself nie deur hul sakebedrywighede uit hierdie moeilikheid sal kan kry nie, het Gordhan gesê.
Jaco Kleynhans, hoof van internasionale skakeling by die Solidariteit Beweging, sê hulle is besorg oor die toekoms van Solidariteit se lede in die SBO’s. “Weens die finansiële uitdagings waarmee hierdie ondernemings te kampe het, kan nie een van die werknemers gerus of veilig voel nie. Die regering kan vir hierdie ondernemings ʼn reddingsboei gee, maar die grootste probleem is wanbestuur en korrupsie. Die SBO’s is nie volgens sakebeginsels bestuur nie, en daarom is hierdie maatskappye geensins volhoubaar nie,” sê Kleynhans.